|  |  |
| --- | --- |
| **5. NAPIREND** | **Ügyiratszám:** BSZ/ /2025. |

**ELŐTERJESZTÉS**

a Képviselő-testület **2025. február 21-i** **nyilvános** ülésére

|  |  |
| --- | --- |
| **Tárgy:** | **Balatonszepezd Község Önkormányzatának a 2025-2029. évi gazdasági programjának elfogadása** |
| **Előterjesztő:** | Biró Imre polgármester |
| **Előkészítette:** | Szántó Szilvia irodavezetődr. Kiss Balázs Tamás aljegyző |

**TISZTELT KÉPVISELŐ-TESTÜLET!**

A Magyarország helyi önkormányzatairól szóló 2011. évi CLXXXIX. törvény (Mötv.) 116. §-a értelmében a képviselő-testület hosszú távú fejlesztési elképzeléseit gazdasági programban, fejlesztési tervben rögzíti, melynek elkészítéséért a helyi önkormányzat felelős.

A gazdasági program, fejlesztési terv a képviselő-testület megbízatásának időtartamára vagy azt meghaladó időszakra szól. A gazdasági program, fejlesztési terv helyi szinten meghatározza mindazokat a célkitűzéseket és feladatokat, amelyek a helyi önkormányzat költségvetési lehetőségeivel összhangban, a helyi társadalmi, környezeti és gazdasági adottságok átfogó figyelembevételével a helyi önkormányzat által nyújtandó feladatok biztosítását, színvonalának javítását szolgálják. A gazdasági program, fejlesztési terv - a megyei területfejlesztési elképzelésekkel összhangban - tartalmazza, különösen: az egyes közszolgáltatások biztosítására, színvonalának javítására vonatkozó fejlesztési elképzeléseket.

A gazdasági programot, fejlesztési tervet a képviselő-testület az alakuló ülését követő hat hónapon belül fogadja el.

Kérem a Tisztelt Képviselő-testülete, hogy az előterjesztést megvitatni és a határozati javaslatot elfogadni szíveskedjen.

|  |  |
| --- | --- |
|  | **HATÁROZATI JAVASLAT**Balatonszepezd Község Önkormányzatának Képviselő-testülete a 2025-2029. évi gazdasági programot az előterjesztés melléklete szerint elfogadja. |

Balatonszepezd, 2025. február 10.

|  |  |
| --- | --- |
|  | **Biró Imre**polgármester |

**BALATONSZEPEZD KÖZSÉG ÖNKORMÁNYZATÁNAK**

**GAZDASÁGI PROGRAMJA**

**2025-2029.**

A Magyarország helyi önkormányzatairól szóló 2011. évi CLXXXIX. törvény (Mötv.) 116. §-a képviselő-testület át nem ruházható hatásköreként határozza meg a gazdasági program elfogadását. A hivatkozott jogszabályhely ad útmutatást a program tartalmára vonatkozóan.

A gazdasági program helyi szinten meghatározza mindazokat a célkitűzéseket és feladatokat, amelyek a helyi önkormányzat költségvetési lehetőségeivel összhangban, a helyi társadalmi, környezeti és gazdasági adottságok átfogó figyelembevételével a helyi önkormányzat által nyújtandó feladatok biztosítását, színvonalának javítását szolgálják.

A gazdasági program – kapcsolódva a megyei területfejlesztési elképzelésekhez – kiemelten tartalmazza az egyes közszolgáltatások biztosítására, színvonalának javítására vonatkozó fejlesztési elképzeléseket. A gazdasági program elkészítése során figyelembe kell venni, hogy milyen elfogadott és hatályba lépett új jogszabályok érintik az önkormányzati rendszer működését, finanszírozását, elsősorban a kötelező és önként vállalt feladatok eddigitől eltérő meghatározásával. Az átalakulás alapjaiban érinti az oktatás, az egészségügy, valamint a közszolgáltatások területét.

A gazdasági programot a képviselő-testületnek az alakuló ülését követő hat hónapon belül kell elfogadnia.

Az Mötv. 116. § (5) bekezdése alapján Balatonszepezd Község Önkormányzatának 2025-2029. évekre vonatkozó fejlesztési elképzeléseit, célkitűzéseit a következők szerint terjesztem elő.

**Önkormányzatunk gazdaságpolitikai alapelvei:**

* folytonosság és folyamatosság elve
* realitás és a következetesség elve

**Önkormányzatunk gazdaságpolitikájának céljai:**

* A gazdasági program legyen eszköze annak, hogy minden területen számolunk a lehetőségekkel, és azokat kihasználjuk.
* Olyan döntéseket hozzunk évről-évre, melyek a zavartalan működtetés biztosítása mellett biztosítják fejlesztési lehetőségeink forrásait.
* A központi támogatási rendszer évről-évre az önálló gazdálkodás felé tereli az Önkormányzatokat, ezért pénzügyi politikánkat a takarékos gazdálkodás, a meglévő adottságaink kihasználása és a pályázati források igénylésére alapozzuk.
1. **Településfejlesztés, közszolgáltatások**

A településfejlesztési feladatok központi eleme az egyes közszolgáltatások biztosítására, színvonalának javítása. Önkormányzatunk ehhez folyamatosan biztosítja a szükséges személyi és tárgyi feltételeket.

**Céljaink:**

* a szennyvízcsatorna elmaradt szakaszának pályázat útján való kiépítése
* az utcák, járdák további építése (szilárd burkolatú, zúzalékos)
* utak fokozott védelme rendelettel, behajtás korlátozással továbbra is, bontások minimalizálása
* a Szepezdfürdői strand kerítés felújítása
* Beléptető rendszer a Központi strand vonatkozásában
* a Viriusi strand büfé felújítása, esetleg bérbeadása
* a Viriusi strand tároló átalakítása csónak- és sup tárolóvá
* a Szepezdfürői strandhoz vezető úthoz a vasúti átkelőhelynél gyalogos átkelőhely zebra létesítése
* a Viriusi strandhoz vezető gyalogos átkelőhely zebra létesítése
* távközlési szolgáltatók további zavartalan működéséhez adótorony létesítés lehetőségének megteremtése
* Önkormányzati bérlakás felújítása
* a Szepezdfürdői önkormányzati telkek pályázati úton való értékesítése, kizárólag az itt letelepedni szándékozó, családot vállaló fiatalok részére
* új rendezési terv készítése
1. **Kulturális-, sport- és közéleti tevékenységek**

A humán közszolgáltatások terén alapvető feladatként biztosítjuk a sport-, kulturális-, közművelődési lehetőségeket, folyamatosan biztosítjuk hozzá a szükséges anyagi-, személyi- és tárgyi feltételeket. Fontosnak tartjuk a közösség építését, a polgárok közötti összetartás erősítését sport- és gasztronómiai rendezvények, kulturális programok, valamint a civil szervezetek támogatása által. Önkormányzatunk folyamatosan működteti honlapját, Szepezdi Tükör lapját, valamint információs FaceBook oldalát. Könyvtári szolgáltatást a balatonfüredi Eötvös Könyváron keresztül heti 2 alkalommal biztosítja a lakosság részére. Közművelődési asszisztens foglalkoztatásával éves program- és költségtervet készít a lakosság és a civil szervezetek bevonásával.

**Céljaink:**

* Bertha Bulcsu teljes körű felújítása, a felső szinten lehetőség szerint egy kb. 100 főt befogadó, közösségi tér kialakítása, a padlástér beépítése. Az udvari színpad fedése.
* Központi strandon nyári, családi napközik kialakítása, animátorok foglalkoztatása a pihenni vágyók igényeinek szélesebb körű kielégítése végett
* Hegytóhoz vezető tanösvény kialakítása zánkai együttműködéssel
* Támogatás nyújtása a helyi kiadványok megjelenéséhez
1. **Szociális tevékenység**

Önkormányzatunk az egészségügyi alapellátás biztosítására háziorvosi rendelőt tart fent, aki a védőnői ellátást is biztosítja. A szociális ellátások terén a folyamatos személyes gondoskodást nyújtó ellátások biztosítása mellett fontos szempont a pénzben- és természetben nyújtott ellátások lehetőségének megteremtése. Működtetett falugondnoki szolgálatunk által biztosítjuk az egészségügyi ellátáshoz való hozzáférést, a szociális ellátásról, az étkeztetésről, betegszállításról. A Balatonfüredi Többcélú Önkormányzati Társulás tagjaként szociális szolgáltatásaikat, igénybe vesszük, terjesztjük (pl. házi segítségnyújtás). Iskolás korú gyermekek részére iskolakezdési támogatást, a rászoruló tanulók részére ösztöndíjprogramot nyújt.

1. **Környezetvédelem és köztisztaság**

A képviselő-testület az épített- és természeti környezet védelme érdekében meghozott farendelet előírásainak betartására fokozottan figyelmet fordít. Áttekinti a védelmet igénylő vagy védelem alá vonandó építészeti, valamint természeti értékeket.

Önkormányzatunk a MOHU MOL Hulladékgazdálkodási Zrt. által végzi a kommunális hulladékelszállítást, annak ártalmatlanítását, valamint a lomtalanítást. Biztosítja a közterületekre kihelyezett hulladékgyűjtő edények rendszeres ürítését. Gondoskodik a közutak téli síkosság-mentesítéséről és a hó eltakarításáról.

**Céljaink:**

* helyi környezetvédelmi akciók indítása
* helyi környezeti értékek megismertetése, népszerűsítése, a természeti értékekben rejlő turisztikai lehetőségek feltárása és kihasználása
* bekapcsolódás a más szervek által meghirdetett település-virágosítási, fásítási programba
* tanulmányterv készíttetése a közterületeken, utak melletti zöld sávok egységesítésére, fásítására.

A gazdasági programmal elérni kívánt cél, hogy a 2029. évre Balatonszepezd előzőekben felsorolt értékeit, kapcsolatrendszerét, intézményhálózatát, közterületeit, szolgáltatásait fejlesztve, működésében, megjelenésében, állandó lakosainak és az itt üdülőknek korszerű, jó közérzetet biztosító, európai színvonalú, fejlődő település maradjon. Külön kiemelendő fontos cél a helyi fiatalok letelepedésének, illetve helyben tartásának, a családok együtt maradásának segítése, az önkormányzati munkahelyek lehetőség szerinti megtartása, valamint elsősorban helyi lakosok foglalkoztatása.

Balatonszepezd Község Önkormányzatának Képviselő-testülete \_\_\_\_ /2025. (II. ….. .) önkormányzati határozatával Balatonszepezd Község Önkormányzatának a 2025-2029 évekre vonatkozó Gazdasági Programját jóváhagyta.

Balatonszepezd, 2025. február „ ”.

|  |  |
| --- | --- |
|  | **Biró Imre**polgármester |